На основу члана 100. став 2. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15 и 99/16),

Влада доноси

У Р Е Д Б У

О ИЗМЕНАМА УРЕДБЕ О ЈЕДИНСТВЕНОЈ ТАРИФИ ПО КОЈОЈ СЕ НАПЛАЋУЈУ НАКНАДЕ ЗА УСЛУГЕ КОЈЕ ВРШИ УПРАВА ЗА ТРЕЗОР

Члан 1.

У Уредби о јединственој тарифи по којој се наплаћују накнаде за услуге које врши Управа за трезор („Службени гласник РС”, бр. 116/13, 80/14 и 12/15), у члану 2. тачка 1) речи: „Интегрисаног система платног промета (у даљем тексту: ИСПП)” замењују се речима: „електронског сервиса платног промета”.

У тачки 10) реч: „ИСПП” замењује се речима: „електронског сервиса платног промета”.

У тачки 12) реч: „ИСПП” замењује се речима: „платног промета”.

Члан 2.

Члан 7. мења се и гласи:

„Члан 7.

Наплата накнаде по тарифном броју 12. Тарифе врши се у износу набавне цене уређаја за аутентификацију потписника платне трансакције у електронском сервису платног промета са ПДВ, увећаном за 20% за материјалне трошкове приликом пружања услуге.”.

Члан 3.

Тарифа која чини саставни део Уредбе о јединственој тарифи по којој се наплаћују накнаде за услуге које врши Управа за трезор („Службени гласник РС”, бр. 116/13, 80/14 и 12/15) замењује се новом Тарифом, која је одштампана уз ову уредбу и чини њен саставни део.

Члан 4.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:110-10109/2017-1

У Београду, 26. октобра 2017. године

В Л А Д А

ПРЕДСЕДНИК

Ана Брнабић,с.р.

ТАРИФА

|  |  |  |  |
| --- | --- | --- | --- |
| Тарифни број | Врста услуге | Основ за обрачун накнаде | Висина накнаде |
| 1 | 2 | 3 | 4 |
| 1. | Безготовинска плаћања преко рачуна у оквиру Управе електронским путем преко електронског сервиса платног промета | износ на налогу | 0,20%, а највише 10.600,00 динара |
| 2. | Безготовинска плаћања преко рачуна у оквиру Управе на основу папирног налога/инструкције | износ на налогу | 0,25%, а највише 13.200,00 динара |
| 3. | Накнада за обрачун у RTGS по налозима за плаћање у временским терминима |  |  |
|  | - од 9,00 до 14,00 часова | налог | 30,00 динара |
|  | - од 14,00 до 16,30 часова | налог | 72,00 динара |
|  | - после 16,30 часова | налог | 144,00 динара |
| 4. | Накнада за обрачун у КЛИРИНГУ: |  |  |
|  | - обрачунате у првом циклусу | налог | 3,60 динара |
|  | - обрачунате у другом циклусу | налог | 4,20 динара |
|  | - обрачунате у трећем циклусу | налог | 5,40 динара |
| 5. | Уплате и исплате у готовом новцу: |  |  |
|  | А) уплате | износ уплате | 0,50% |
|  | Б) исплате | износ исплате | 0,90% |
| 6. | Обрачун, распоред и пренос јавних прихода корисницима тих прихода | налог | 37,00 динара |
| 7. | Препис налога платног промета | налог | 28,00 динара |
| 8. | Извод о променама и стању рачуна (дневни извод) као и за листинг неизвршених налога | извод по дану | 41,00 динара |
| 9. | Извод о променама и стању рачуна (дневни извод) електронским путем | извод по дану | 11,00 динара |
| 10. | Извод о променама и стању рачуна (дневни извод) електронским путем за кориснике електронског сервиса платног промета | извод по дану | 5,00 динара |
| 11. | Распоред средстава по уговору | налог | Уговорена накнада + трошкови међубанкарског обрачуна |
| 12. | Прикључење у електронски сервис платног промета | електронски уређај  за аутентификацију | 7.056,00 динара |
| 13. | Издавање других потврда, извода и прeписа | потврда, извод | 99,00 динара |
| 14. | Издавање података из регистра по захтеву трећих лица | страница | 99,00 динара |
| 15. | Реализација чекова по текућим рачунима грађана | износ по спецификацији | 0,15% |
| 16. | Пружање информатичких  услуга и других услуга у  складу са уговором | уговор | Уговорена накнада |
| 17. | Упис и брисање меница и овлашћења | меница, овлашћење | 92,00 динара |